ועדת הכספים, כנסת 20, פרוטוקול מספר 282, 2016-02-22 10:15

משה גפני: בוקר טוב לכולם, אני מתכבד לפתוח את ישיבת ועדת הכספים, אני מתנצל על האיחור, אנחנו מתחילים בהצעת חוק אזור סחר חופשי באילת (פטורים והנחות ממסים) (תיקון מס' 8) (זיכוי ממס ליחיד על הכנסה חייבת מיגיעה אישית), התשע"ו–2016 ויש גם הצעת חוק פרטית של חברי הכנסת מיקי זוהר, אורי מקלב, יואב בן צור ושלי והיא הצעת חוק אזור סחר חופשי באילת (פטורים והנחות ממסים) (תיקון – זיכוי ממס מהכנסה חייבת מיגיעה אישית), התשע"ו–2016.

משה גפני: דבר ראשון אני מבקש לאחד את שתי הצעות החוק.

משה גפני: צריך אישור של ועדת הכנסת?

<שגית אפיק: למזג, כן.

משה גפני: אז אני מצביע על זה כאן.

משה גפני: מי בעד מיזוג שני החוקים?

משה גפני: בעד – רוב

משה גפני: נמנעים – אין

משה גפני: ההצעות מוזגו לפי סעיף 84ד' לתקנון.

משה גפני: מי נמצא מהממשלה?

<ישי פרלמן: ישי פרלמן מהלשכה המשפטית של רשות המיסים.

<ישי פרלמן: מדובר בהצעת חוק לתיקון חוק אזור סחר חופשי באילת, פטורים והנחות מסים.

<ישי פרלמן: יש סעיף בחוק אזור סחר חופשי לאילת שנותן הטבה במס לתושבי אילת מהכנסתם מעבודה ומעסק.

<ישי פרלמן: סעיף מקביל נותן הטבות לישובים אחרים בסעיף 11 לפקודת מס הכנסה, מהכנסה מיגיעה אישית.

<ישי פרלמן: הכנסה מיגיעה אישית כוללת הכנסה מעסק והכנסה מעבודה כמו בחוק אזור סחר חופשי באילת, אבל כוללת עוד דברים, בעיקר כספי פנסיה, גמלות ודברים נוספים קשורים.

<ישי פרלמן: ההצעה היא להשוות בין ההכנסה ממנה ניתן הזיכוי, כך שכמו שבפקודה לתושבי הישובים על-פי סעיף 11 לפקודה, הזיכוי ניתן מהכנסתם מיגיעה אישית, אז גם לתושבי אילת הזיכוי יינתן מהכנסתם מיגיעה אישית וכך הוא יינתן גם מגמלאות, כספי פנסיה ודברים נוספים.

משה גפני: למה זה לא היה עד היום?

<ישי פרלמן: לדעתי זאת טעות היסטורית.

<ישי פרלמן: ככה זה היה גם פעם בפקודה וההגדרה של יגיעה אישית תוקנה ואחר מכן תוקן גם סעיף 11.

<ישי פרלמן: לדעתי זה פשוט לא תוקן בחוק סחר חופשי באילת.

<שגית אפיק: חוק אזור סחר חופשי הוא ישן יותר, הוא משנת 1985, כשעשינו את התיקון ב-2011 לא רצינו לתקן את נוסח הסעיף ורק קבענו את ההטבה.

משה גפני: כאשר עשינו בוועדה את הטבות המס לישובים, לא נגענו באילת כיוון שאילת נהנית מהטבות מס עקב היותה אזור סחר חופשי, אז הנושא הזה, שהיה צריך לתקן אותו, כל פעם זה עבר ליד אבל מכיוון שלא שינו את החוקים עצמם, הנושא לא תוקן.

משה גפני: עכשיו אנחנו מתקנים את זה, גם הממשלה וגם אנחנו, בהצעת חוק משותפת.

משה גפני: אדוני ראש העיר, יש לך מה לומר בעניין?

מאיר יצחק הלוי: כל מה שיש לי לומר הוא תודה רבה למי שמסדר את אותה בעיה שהייתה לאורך השנים.

מאיר יצחק הלוי: בשם גמלאי אילת אני מודה לך ולכל מי שנתן ידו לתיקון המעוות.

משה גפני: גם רשות המסים הייתה בעניין ולשם שינוי שיתפנו פעולה בעניין הזה.

משה גפני: אני מודה לך אדוני ראש העיר.

משה גפני: אילת עיר יפה, אל תקלקלו אותה.

<ישי פרלמן: אני מקריא את הצעת החוק הממשלתית: 1.

<ישי פרלמן: "תיקון סעיף 11.

<ישי פרלמן: בחוק אזור סחר חופשי באילת (פטורים והנחות ממסים), התשמ"ה–1985, (להלן- החוק העיקרי), בסעיף 11(א), במקום "מהכנסתו החייבת לפי סעיף 2(1) או (2) לפקודה," יבוא "מהכנסתו החייבת שהיא הכנסה מיגיעה אישית".

משה גפני: למה אצלנו כתוב "כהגדרתה בפקודה"?

<ישי פרלמן: יש בסעיף 1 לחוק אזור סחר חופשי באילת הגדרה כללית שהכול יהיה אותו דבר.

משה גפני: אחרי זה יש את סעיף 2 שיש אותו בממשלתית ואין אותו בפרטי.

<ישי פרלמן: 2.

<ישי פרלמן: "תחילה ותחולה.

<ישי פרלמן: תחילתו של חוק זה ביום כ' בטבת התשע"ו (1 בינואר 2016) והוא יחול על הכנסה שהופקה ביום זה או לאחריו".

משה גפני: יש הערות לסעיף?

משה גפני: מי בעד אישור הצעת החוק המשותפת, הממשלתית והפרטית?

משה גפני: בעד – רוב

משה גפני: נמנעים – אין

משה גפני: הצעת החוק אושרה ותובא למליאת הכנסת לקריאה שנייה ושלישית.

<שגית אפיק: קודם לכן לאישור ועדת הכנסת למיזוג.

משה גפני: קודם אישור ועדת הכנסת על המיזוג ואז למליאה וצריך שזה לא יתעכב.

משה גפני: תודה רבה לך אדוני ראש העיר.

מאיר יצחק הלוי: אני מודה לכם מאוד.

משה גפני: תודה רבה לכולם הישיבה נעולה.